Traja pátrači

Traja pátrači je americká detektívna knižná séria pre deti a mládež. Spočiatku vychádzala na Slovensku pod názvom „Alfred Hitchcock a Traja pátrači“. Pôvodný autor série je Robert Arthur, neskôr rôzni iní autori (okrem amerických aj nemeckí a rakúski). Príbehy sa odohrávajú v Californii, vo fiktívnom mestečku Rocky Beach, kde žije vodca detektívnej skupiny Jupiter Jones, ako aj jeho dvaja spoločníci Peter Crenshaw a Bob Andrews. Séria má momentálne 93 do slovenčiny preložených príbehov.

Originálna americká séria mala 43 kníh, ktoré boli v slovenskom preklade vydávané súbežne s príbehmi od nemeckých autorov (pravdepodobne z dôvodu autorských práv). Knihy sú na sebe príbehovo nezávislé a nie je v nich uvedený presný vek ani jedného z 3 hlavných hrdinov. Ich vek sa ale na základe indícií odhaduje na 13-14 rokov.

Po konci série boli v rokoch 1985-1987 vydané ďalšie 4 knihy zo série Find your fate (Nájdi svoj osud), kde si čitateľ sám určuje priebeh deja (knihy majú približne 15 rôznych koncov, ale len jeden vedie k úspešnému vyriešeniu záhady). Zatiaľ len 2 boli preložené do slovenského jazyka a to Case of the Wheeping Coffin (Záhada plačúcej truhly) a The Mystery of the Dancing Dinosaur (Záhada tancujúceho dinosaura).

O dva roky neskôr vyšla ešte séria s názvom Crimebusters, ktorá však bola predčasne ukončená kvôli dedičským a iným právnym sporom. Traja pátrači sú v tejto sérii už o niekoľko rokov starší. Vydavateľstvo Mladé letá vydalo niekoľko titulov z tejto série a včlenilo ju medzi tituly z originálnej série.

Následne bolo vydávanie kníh v USA ukončené a práva boli odkúpené vydavateľstvom v Nemecku, ktoré pokračuje s vydávaním kníh i v súčasnosti. V Nemecku je séria veľmi populárna a vznikli tam aj rozhlasové hry či filmy.

Autori

Autori originálnej americkej série  

 Robert Arthur - je tvorca série, ktorý postavil základy prvou knihou Tajomstvo strašidelného zámku na vytvorenie ďalších príbehov. Do svojej smrti v roku 1969 vytvoril ďalších 9 kníh a mnoho čitateľov ich považuje za tie najlepšie.
 William Arden - vlastným menom Dennis Lynds; je prvý, kto nasledoval v písaní po Robertovi Arthurovi hoci jeho prvý príbeh o stonajúcej jaskyni prišiel na svet ešte pred smrťou stvoriteľa Troch pátračov. Celkovo napísal 14 kníh vrátane poslednej knihy pod záštitou Alfreda Hitchcocka.
 M. V. Carey - ako jediná autorka ženského pohlavia musela používať skrátené meno aby nebolo zrejmé, že sa nejedná o mužského spisovateľa. Dôvod bol čisto marketingový pretože medzi čitateľov patrili najmä chlapci od 9 do 14 rokov. Jej prvá kniha nazvaná Traja pátrači - Záhada horiacich stôp vznikla v roku 1971 a odvtedy za 16 rokov napísala 15 kníh, teda viac ako ktokoľvek iný. V jej knihách sa často objavujú paranormálne javy, ktorými bola fascinovaná.
 Nick West - vlastným menom Kinn Platt; zaslúžil sa o pridanie dvoch kníh, a to Traja pátrači - Záhada kašľajúceho draka a Traja pátrači - Záhada nervózneho leva.
 Marc Brandel - vlastným menom Marcus Beresford; rovnako ako Nick West sa málo podieľal na sérii kníh, avšak všetky jeho 3 knihy (v pôvodnej sérii) boli rovnako významné. Hlavne kniha, kde sa ponárame do minulosti Jupitera Jonesa - Traja pátrači - Záhada ukradnutej ceny.

Autori nemeckej série 
 André Marx
 André Minninger
 Astrid Vollenbruch
 Ben Nevis
 Brigitte-Johanna Henkel-Waidhofer
 Kari Erlhoff
 Marco Sonnleitne 
 Mort Schmutzige
 Viera Schmutzige
 Matej Schmutzige

Postavy

Hlavné postavy 
 Jupiter Jones, Prvý pátrač - Jupiter je nízkej a zavalitejšej postavy, zato mu myslí, má pozoruhodnú pamäť a ide tvrdošijne za svojim cieľom. Žije so svojím strýkom Titusom Jonesom a tetou Matildou kvôli tomu, že je sirota. Jeho rodičia tragicky zahynuli pri leteckom neštastí pri Južnej Amerike.
 Peter Crenshaw, Druhý pátrač - Peter je vyšportovanej postavy, rád hrá bejzbal, pláva a udržuje sa v dobrej kondícii. Koná oveľa opatrnejšie ako Jupiter a nerád sa dostáva do nebezpečných situácií. 
 Bob Andrews, Záznamy a výskum - „Tretí“ je cieľavedomý, inteligentný a veľmi citlivo reaguje na pocity iných ľudí. Je rodený reportér, ktorý si všade nosí svoj zápisník a zaznačuje si, čo pátrači zistia.

Vedľajšie postavy 
 Alfred Hitchcock - Hitchcock bol prvým "sponzorom" Troch pátračov, ktorý zverejnil prvých 30 dielov. Posledná „Hitchcockova“ kniha pred jeho smrťou bola Traja pátrači - Záhada žraločieho útesu. Po tomto diele vo zverejňovaní príbehov pokračoval v Spojených štátoch Hector Sebastian avšak v mnohých krajinách v Európe zostalo Hitchcockove meno naďalej v príbehu. Alfred Hitchcock nijakým spôsobom nezasahoval do obsahu kníh a jeho meno malo len marketingový význam, za ktorý dostal náležite zaplatené.
 Hector Sebastian - je (fiktívny) slávny detektívny spisovateľ. Sebastian prijal sponzorskú rolu v Záhade zjazvenej  tváre.
 Worthington - je britský šofér, ktorý pomáha pátračom hlavne v súvislosti s dopravou. Pracuje v autopožičovni s pozláteným Rolls Royce, ktorého prenájom na 30 dní vyhral Jupiter vo vedomostnej súťaži. Po uplynutí dní zaplatil vďačný zákazník Troch Pátračov (v Záhade o ohnivom oku) prenájom na doživotie.
 Skinner Norris - „Skinny“ študuje na rovnakej škole ako pátrači. Je ich nepriateľ a objavuje sa vo viacerých častiach série až dovtedy, kým je poslaný na vojenskú školu.
 Titus Jones - Titus je strýko Jupitera. Vlastní bazár, v ktorom sídli aj Hlavný stan Troch pátračov.
Matylda Jones - Teta Jupitera. Zakaždým naháňa Jupitera do práce a nenechá bokom ani Petra a Boba, ak sú nablízku.
 Hans a Konrád - sú dvaja bratia pochádzajúci z Bavorska, ktorí pracujú v bazári Titusa Jonesa. Sú svalnatej postavy, preto viackrát pomáhali pátračom pri nebezpečných situáciách.
 Šerif Reynolds - náčelník políce v Rocky Beach; spolupracuje s pátračmi a je vo viacerých častiach ich oporou. Svoju spoluprácu začali pri záhade o zelenom strašidle.
 Victor Hugenay - je francúzsky zlodej obrazov, ktorý sa šikovne vyhol polícii v Európe. Je to jediný zločinec, ktorý sa objavuje v troch knihách, Záhada zajakavého papagája , Záhada strašiaceho ducha a Záhada vreštiacich hodín kde sa však objavuje až neskôr. V knihe Záhada zajakavého papagája sleduje spolu s dvomi hrdlorezmi Troch pátračov a potrebuje ich ako vodítka k správnemu vyriešeniu záhady.
 Inšpektor Cotta - po odchode šerifa Reynoldsa do dôchodku sa stane inšpektor Cotta neoceniteľným pomocníkom Troch pátračov. Keďže je policajným inšpektorom, často im pomáha v nebezpečných situáciách, kde si Traja pátrači nevedia pomôcť vlastnými silami, alebo im dodáva informácie potrebné pre ich pátranie.

Agentúra Troch pátračov 
Jupiter, Peter a Bob žijú vo fiktívnom meste Rocky Beach (názov zrejme inšpirovaný skutočným mestečkom Topanga Beach) v južnej Kalifornii. Rocky Beach je opísané ako pobrežné mesto približne 10 až 12 míľ vzdialené od Hollywoodu a 15 míľ od centra Los Angeles. Jupiterova rodina vlastní a prevádzkuje bazár, kde leží aj hlavný stan pátračov. Sídlo pátračov tvorí starý nepojazdný príves obsypaný nepotrebnými vecami, takže stan nie je z vonku vidieť. Existuje k nemu niekoľko dômyselných tajných vchodov (zelený vchod, vchod červeného korzára, tunel č.2, voľný vchod č.3) K vybaveniu prívesu patrí telefón, foto-komora, kartotéky, malé laboratórium a dielňa, v ktorej Jupiter montuje zariadenia, väčšinou z vyradených položiek na smetisko, ktoré pomáhajú vyšetrovateľom vo svojej detektívnej práci.

Vizitka 
Vizitka, ktorú používajú Traja pátrači v príbehu:

Knihy

Kompletná séria Troch pátračov vydaných v slovenčine (v poradí podľa edície Mladé letá) 

Nevydaná a neoficiálna 44. kniha série (vydaná fanúšikmi v roku 2018, ktorá má rovnaký názov ako pôvodne plánovaná kniha v čase zrušenia série) Záhada vlaku duchov je zadarmo v elektronickej verzii v anglickom jazyku k dispozícii na tomto odkaze:

Traja pátrači Junior

Tipy a triky troch pátračov, Kosmos - Krimi - Club, spolupr. André Marx, 1998

Referencie 
1. https://www.threeinvestigatorsbooks.com/

2. https://www.rocky-beach.com/

3. https://archive.org/embed/threeinvestigators

4. https://3investigators.homestead.com/

5. https://www.tunneltwo.com/

Literatúra pre deti a mládež